**OBRAZLOŽENJE**

Krajem srpnja 2023. godine stupio je na snagu novi Zakon o pomorskom dobru i morskim lukama („Narodne novine“ broj [83/23](https://narodne-novine.nn.hr/clanci/sluzbeni/2023_07_83_1293.html)). Zakonom je uređen pojam i pravni status pomorskog dobra, zaštita pomorskog dobra, određivanje njegovih granica, evidencija i upis pomorskog dobra u katastru i zemljišnoj knjizi, imovinskopravna pitanja, upravljanje, upotreba pomorskog dobra, koncesije za gospodarsko korištenje pomorskog dobra, morske plaže, sidrišta i privezišta, pojam i razvrstaj morskih luka, lučko područje, lučke djelatnosti, luke otvorene za javni promet i osnivanje lučkih uprava, luke posebne namjene te nadzor nad provedbom zakona. Cilj zakona je uspostavljanje integralnog, kvalitetnog i transparentnog sustava zaštite, upravljanja i korištenja pomorskog dobra u Republici Hrvatskoj.

Sukladno zakonu, nositelj vlasti i upravljanja nad pomorskim dobrom je Republika Hrvatska, međutim odredbama zakona dio poslova upravljanja pomorskim dobrom te razmjerno s tim brigu o zaštiti i odgovornost povjerava se jedinicama područne (regionalne) samouprave i jedinicama lokalne samouprave te lučkim upravama i javnim ustanovama za zaštićene dijelove prirode, koje u ime Republike Hrvatske obavljaju pojedine poslove upravljanja pomorskim dobrom propisane Zakonom.

Člankom 149. stavkom 3. Zakona propisano je kako predstavničko tijelo jedinice lokalne samouprave, na prijedlog izvršnog tijela donosi odluku o redu na pomorskom dobru.

Red na pomorskom dobru predstavlja cjelovit sustav mjera i radnji kojima se osigurava zaštita i održavanje pomorskog dobra u općoj upotrebi te se održavanje reda na pomorskom dobru financira iz sredstava za upravljanje pomorskim dobrom koja su prihod jedinice lokalne samouprave i iz vlastitih sredstava jedinice lokalne samouprave.

Odlukom o redu na pomorskom dobru propisuje se:

1. način uređenja i korištenja pomorskog dobra u općoj upotrebi za gospodarske i druge svrhe, građenje građevina koje se prema posebnim propisima grade bez građevinske dozvole i glavnog projekta te održavanje reda na pomorskom dobru u općoj upotrebi
2. održavanje čistoće i čuvanje površina pomorskog dobra u općoj upotrebi
3. osiguranje nesmetanog prolaska duž pomorskog dobra.

Novim Zakonom uvodi se pojam pomorskog redara, službene osobe , koja provodi poslove nadzora koje na temelju Zakona obavlja upravno tijelo jedinice lokalne samouprave. Pomorski redari su ovlašteni službenici koji imaju ovlasti obavljanja nadzora propisane Zakonom i Odlukom o redu na pomorskom dobru. Pomorski redar sukladno članku 152. Zakona stječe i gubi ovlaštenje za obavljanje poslova nadzora pomorskog dobra u općoj upotrebi na temelju rješenja koje donosi Ministarstvo u čijem su djelokrugu poslovi pomorstva. Isto Ministarstvo organizira i provodi i stručno osposobljavanje pomorskih redara, a troškove tog osposobljavanja snosi jedinica lokalne samouprave. Pomorski redar mora imati najmanje gimnazijsko srednjoškolsko obrazovanje ili četverogodišnje strukovno srednjoškolsko obrazovanje te u obavljanju službene dužnosti nosi službenu odoru i ima službenu iskaznicu. Izgled službene odore te izgled i sadržaj službene iskaznice pomorskog redara propisuje predstavničko tijelo jedinice lokalne samouprave odlukom.

Sukladno odredbi članka 156. Zakona, u provedbi nadzora nad provedbom odluke o redu na pomorskom dobru pomorski redar odnosno čuvar zaštićenog dijela prirode ovlašten je:

1. zatražiti i pregledati isprave (osobna iskaznica, putovnica, izvod iz sudskog registra i sl.) na temelju kojih može utvrditi identitet stranke ili zakonskog zastupnika stranke, kao i drugih osoba nazočnih prilikom nadzora
2. uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi, kao i od drugih osoba nazočnih prilikom nadzora
3. zatražiti pisanim putem od stranke točne i potpune podatke i dokumentaciju potrebnu u nadzoru
4. prikupljati dokaze i utvrđivati činjenično stanje na vizualni i drugi odgovarajući način (fotografiranjem, snimanjem kamerom, videozapisom i sl.)
5. obavljati i druge radnje u svrhu provedbe nadzora.

**Uz članak 1.** Ovom odredbom predlaže se utvrditi predmet Odluke, odnosno da se istom propisuje red na pomorskom dobru u općoj upotrebi na području općine Lovran i mjere za njegovo provođenje. Red na pomorskom dobru u općoj upotrebi obvezan je za sve pravne i fizičke osobe na području općine Lovran, ako zakonom ili drugim propisom nije drugačije određeno.

**Uz članak 2.** Ovom odredbom određuju se odredbe koje su naročito propisane Odlukom.

**Uz članak 3.** Ovom odredbom predlaže se utvrditi da je pojam pomorskog dobra utvrđen Zakonom.

**Uz članak 4.**Ovom odredbom predlaže se utvrditi da je pomorsko dobro prije svega u općoj upotrebi, a može biti dano na posebnu upotrebu i na gospodarsko korištenje u skladu s odredbama Zakona te se u stavku 2. predlaže utvrditi obvezu pravne ili fizičke osobe koja je stekla takvo pravo posebne upotrebe ili gospodarskog korištenja pomorskog dobra da objekte i predmete koje koristi za takvu posebnu upotrebu ili gospodarsko korištenje održava urednim i ispravnim te brine da nemaju oštećenja zbog kojih postoji opasnost za život i zdravlje ljudi, imovinu veće vrijednosti ili okoliš, čime se štiti pomorsko dobro.

**Uz članak 5.**Ovom odredbom predlaže se utvrditi kako Općina Lovran redovno upravlja pomorskim dobrom i održava ga u općoj upotrebi sukladno Planu upravljanja pomorskim dobrom kojeg u skladu s odredbama Zakona donosi Općinsko vijeće Općine Lovran.

**Uz članak 6. do 9.** Ovim se odredbama predlaže sukladno Zakonu definirati pojedine vrste plaža (prirodna morska plaža, uređena morska plaža, morska plaža posebne namjene) na području općine Lovran, kao i propisati obveze osobe koja upravlja morskim plažama, a koja može biti ili Općina Lovran sukladno planu upravljanja pomorskim dobrom ili koncesionar u skladu s odlukom i ugovorom o koncesiji.

**Uz članak 10.**Ovom se odredbom predlaže definirati što uključuje urbana oprema koja predstavlja bitnu opremu na pomorskom dobru zbog čega se propisuje i njena zaštita i to na način da trgovačko društvo Stubica d.o.o. koja obavlja komunalnu djelatnost kojom se osigurava održavanje komunalne infrastrukture, dužna održavati urbanu opremu u stanju funkcionalne sposobnosti, a zabranjeno je postavljanje urbane opreme bez ili suprotno odobrenju Upravnog odjela za komunalni sustav i promet kao i oštećivanje, uništavanje, šaranje ili na bilo koji način devastiranje, uklanjanje, premještanje i upotrebljavanje urbane opreme suprotno osnovnoj namjeni.

**Uz članak 11**. Ovim se člankom predlaže propisati odredbe vezane uz javnu rasvjetu na pomorskom dobru u općoj upotrebi.

**Uz članak 12.**Ovom se odredbom propisuje da se javni nužnici na pomorskom dobru u općoj upotrebi moraju održavati u stanju funkcionalne sposobnosti te na način da ispunjavaju odgovarajuće higijenske i tehničke uvjete.

**Uz članak 13.** Ovim se člankom predlaže propisati odredbe vezane uz protupožarne hidrante i hidrante za pranje i zalijevanje javnih površina.

**Uz članak 14.**Ovom se odredbom propisuju odredbe kojima se štite osobe s posebnim potrebama u korištenju pomorskog dobra u općoj upotrebi.

**Uz članke 15. i 16.**Ovim se odredbama propisuju postupanja kod građenja građevina koje se prema posebnim propisima grade bez građevinske dozvole i glavnog projekta.

**Uz članke 17. do 21.** Ovim se odredbama propisuje održavanje čistoće i čuvanje površina pomorskog dobra u općoj upotrebi pri čemu se predlaže da čišćenje pomorskog dobra u općoj upotrebi obavlja Komunalno društvo Čistoća d.o.o., dok standard održavanja čistoće pomorskog dobra u općoj upotrebi određuje Upravni odjel za komunalni sustav i promet. Također, pravna ili fizička osoba koja je stekla valjanu pravnu osnovu za posebnu upotrebu ili gospodarsko korištenje pomorskog dobra u općoj upotrebi dužna je svakodnevno čistiti dio površine pomorskog dobra koja se onečišćuje obavljanjem njene djelatnosti. U članku 23. predlažu se propisati radnje koje su zabranjene na pomorskom dobru, a sve radi očuvanja pomorskog dobra u općoj upotrebi.

**Uz članke 22. i 23.** Ovim odredbama predlaže se utvrditi da nitko nema pravo na bilo koji oblik upotrebe, korištenja, ograničavanja, isključivanja iz opće upotrebe, zaposjedanja i slično u odnosu na pomorsko dobro u općoj upotrebi ako za to nema pravnu osnovu, kao i da je pravna ili fizička osoba koja ima valjanu pravnu osnovu za posebnu upotrebu ili gospodarsko korištenje pomorskog dobra u općoj upotrebi dužna u cijelosti svoje pravo koristiti u skladu s aktom kojim je to pravo stekla, kao i s odredbama Zakona.

**Uz članke 24. do 29.** Ovim odredbama predlaže se utvrditi mjere za provođenje reda na pomorskom dobru u općoj upotrebi. Nadzor nad provedbom Odluke provodi Upravni odjel za komunalni sustav i promet, Odsjek za komunalno redarstvo, odnosno pomorski redari koji su službenici u navedenom Odsjeku. Pomorski redari obavljaju suštinski usporedive poslove kao komunalni redari te imaju usporediva ovlaštenja u provedbi nadzora i mogu poduzimati usporedive mjere.

**Uz članke 30. do 32.** Ovim člancima predlaže se utvrditi prekršajne odredbe. Visina novčanih kazni utvrđena je vodeći računa o ograničenjima propisanim odredbom članka 33. Prekršajnog zakona (“Narodne novine br.” [107/07](https://narodne-novine.nn.hr/clanci/sluzbeni/2007_10_107_3125.html), [39/13](https://narodne-novine.nn.hr/clanci/sluzbeni/2013_04_39_728.html), [157/13](https://narodne-novine.nn.hr/clanci/sluzbeni/2013_12_157_3294.html), [110/15](https://narodne-novine.nn.hr/clanci/sluzbeni/2015_10_110_2131.html), [70/17](https://narodne-novine.nn.hr/clanci/sluzbeni/2017_07_70_1663.html), [118/18](https://narodne-novine.nn.hr/clanci/sluzbeni/2018_12_118_2354.html), [114/22](https://narodne-novine.nn.hr/clanci/sluzbeni/2022_10_114_1715.html)). Istim je propisano da će se Odlukom jedinica lokalne samouprave novčane kazne moći propisati u iznosu od:

* 1.320,00 eura za pravnu osobu
* 660,00 eura za fizičku osobu obrtnika i osobu koja obavlja drugu samostalnu djelatnost koji je počinila u vezi obavljanja njezina obrta ili druge samostalne djelatnosti
* za ostale fizičke osobe od 130,00 do 260,00 eura.

**Uz članke 33. do 36.**Ovim člancima predlaže se utvrditi završne odredbe Odluke. Pravilnikom o unutarnjem redu Upravnog odjela utvrdit će se naziv i opis poslova radnog mjesta pomorskog redara, broj izvršitelja, stručni uvjeti za raspored na radno mjesto pomorskog redara te drugi opisi razine standardnih mjerila u roku od 90 dana od dana stupanja na snagu Odluke. Nadalje, do donošenja rješenja o stjecanju ovlaštenja za obavljanje poslova nadzora pomorskog dobra sukladno Zakonu, nadzor nad redom na pomorskom dobru obavljat će se sukladno Odluke o komunalnom redu (SN PGŽ broj 9/95, 15/95, 7/06, 45/07).